J. Brocka, poslanec: (2001-10-25):
Na oživenie vašej pamäti, keď sme v júni predkladali poslanecké návrhy, ktorými novelizujeme zákon o zamestnanosti, tak výhrady aj v stanovisku vlády boli v tom smere, že vláda sama pripravuje komplexný návrh, čiže veľkú novelu zákona o zamestnanosti, a to bol jeden z argumentov, prečo sa niektorým nezdalo potrebné, aby sme posla-neckými novelami menili terajší zákon. Je koniec októbra a z vlády prichádza tento materiál, ktorý už aj moji predrečníci istým spôsobom celkom reálne zhodnotili, no mne sa to zdá neuveriteľne málo pri takej vysokej miere nezamestnanosti, ak toto má byť aj z ministerstva sociálnych vecí. Ja viem, že  toto ministerstvo nie je jediné zodpovedné alebo nie je len ono zodpovedné za vysokú mieru nezamestnanosti, ale aj zo strany tohto ministerstva sa mi nezdá byť dostatočne, povedal by som, komplexný návrh novely zákona o zamestnanosti, ktorým by sme chceli znížiť vysokú nezamestnanosť na Slovensku. Akému množstvu ľudí pomôže tento návrh zákona? Týmto opatrením prostredníctvom verejnoprospešných prác my vlastne vylep-šujeme inštitút, ktorý sa veľmi často stretával s kritikou, že to nie je systémové riešenie, že nevedie k vytváraniu trvalých pracovných miest, tak týmto návrhom sa vlastne tento nesystémový inštitút len vylepšuje. Čo to znamená, vylepšuje? Percento nových pracovných príleži-tostí? My motivujeme zamestnávateľa, ponúkame, že mu budeme vo výške minimálnej mzdy uhrádzať jeho mzdové náklady a náklady spo-jené s poistným. Ale napríklad nijako nemotivujeme zamestnanca. Budú mať záujem dlhodobo nezamestnaní prijať zamestnanie za minimálnu mzdu, keď ich napríklad cestovné náklady dosahujú tretinu? Aj keď zákon hovorí, že by nemali byť vyššie ako 25 % ich mzdy alebo ich príjmu. No jednoducho, to sú konštatovania nielen Svetovej banky, ktorá si robila rôzne analýzy, ale každý jeden, kto je nezamestnaný alebo kto je zamestnaný, vie, že dnes je jednou z najväčších prekážok prijatia pracovného miesta za veľmi nízku mzdu práve veľmi drahé cestovné alebo vysoké náklady na dopravu. Prípady z Rimavskej Soboty, kde strojárska firma z Tisovca hľadá 30 ľudí, ktorí sú ochotní prijať zamestnanie, a pretože je to 38 kilometrov, tak sa nájdu dvaja alebo traja. No tak v okrese, kde je dlhodobo  rekordne  vysoká nezamestnanosť, no aj to je jasný signál, že s tým treba niečo robiť. Chcem povedať, že je tu poslanecký návrh v druhom čítaní, kde sa snažíme reagovať na tento problém. A chcel by som vás poprosiť, aby ste ho podporili. My sa snažíme nielen motivovať zamest-nanca, aby mal záujem ponúknutú prácu prijať, ale snažíme sa skutočne motivovať aj zamestnávateľa. A to je ďalší návrh, ktorý hovorí o tom, že chceme odpustiť 38 % poistných odvodov zamestnávateľovi. To nie je obsadenie tých 11,5 tisíca voľných pracovných miest. To sú nové tisíce pracovných miest, ktoré zamestnávateľ, ktorý zistí, že môže za tie isté peniaze, ktoré teraz vynakladá na mzdové náklady a poistné odvody, že môže za tie isté peniaze zamestnať ďalších ľudí, tak to mnohí veľmi radi urobia, lebo je to aj pre nich výhodné. Čiže, motivovať aj zamestná-vateľov. A spomeniem ešte jeden návrh, ktorý ponúkame my poslanci. Tak ako kedysi minulý rok, keď sme  videli, že nezamestnanosť sa neznižuje, tak sme prišli v lete s návrhom podpory verejnoprospešných miest a nezamestnanosť za kvartál klesla o 3 %, tak teraz ministerstvo prichádza s návrhom, aby tí, ktorí už raz boli na verejnoprospešných prácach 3 - 4 mesiace, aby v tom istom roku sa  mohli opätovne zamestnať, čiže len kozmetickými úpravami, alebo vylepšuje ten inštitút, ktorý ešte nedávno kritizovali.  Ale my navrhujeme ďalšie opatrenie, a to v zákone o daniach z príjmov. Jednoducho motivovať našich zamestnaných občanov k vyš-šej spotrebe, k vyššej spotrebe napríklad cez využívanie rekreačných služieb na Slovensku. Po 11. septembri sa často hovorí, že sa svet zmenil. Vlády v Amerike alebo v Amerike a v Európe nabádajú občanov k zvýšenej domácej spotrebe, aby nakupovali domáce výrobky, aby sa nebáli cestovať. Robia to ministri, aby boli príkladom pre ostatných občanov. Ja si myslím, že by to mala urobiť aj naša vláda a ona to nemusí urobiť takto, ale môže to urobiť inak. Môže zvýhodniť to, že naši občania budú ochotní sa rekreovať na Slovensku a nebudú míňať svojich pár korún na dovolenkách v zahraničí, lebo tým dávajú prácu tým vonku, ale nie doma. Preto nekomplikovanou úpravou v zákone o daniach z príjmov, ak by sme umožnili zamestnávateľovi, aby si do nákladov - o neza-mestnanosti hovorím, ja hovorím o nezamestnanosti, ako ju môžeme znížiť na Slovensku - aj takýmito opatreniami, ktoré súvisia možno s drobnými novelami iných zákonov, že urobíme na Slovensku služby, ktoré sú nerozvinuté, ktoré sú v tieňovej ekonomike, lebo sa to vlastne  neoplatí nikomu, ani tým, ktorí tie služby poskytujú a nakoniec ani tým, ktorí by mohli tie služby využívať a stačí na to veľmi málo. Navrhujeme, aby zamestnávateľ, ktorý prispieva svojmu zamestnancovi na domácu rekreáciu, si mohol istú časť zarátať do svojich nákladov, ak prispeje  svojmu zamestnancovi. A garantujem vám, že v regiónoch, ktoré sú turistickými alebo regiónmi, kde je rozvinutý cestovný ruch a kde je veľké množstvo ľudí v evidencii úradov práce, ktorí svoje domy poskytujú na prenajímanie a sú pritom aj nezamestnaní, lebo ich to za danej situácie pri súčasnej legislatíve neuživí, tak som presvedčený, že takouto drobnou úpravou, ktorá by možno znamenala pre štátny rozpočet výpadok na daniach z príjmov tých zamestnávateľov, ale v konečnom dôsledku  na vyšších výnosoch z dane zo spotrebných daní, z dane z pridanej hodnoty a, samozrejme, z toho zvýšeného obratu, v domácom cestovnom ruchu by to znamenalo veľmi veľa nových pracovných miest, veľmi veľa ľudí, ktorí budú musieť odísť z evidencie úradov práce a, samozrejme, bude to znamenať aj vyššie príjmy nie pre pani ministerku financií, ale pre štátny rozpočet. Chcel by som vás poprosiť, že keď budeme tie návrhy preberať tento mesiac, aby ste ich podporili, lebo spolu s vládnym návrhom, ktorý predkladá teraz pán minister školstva, mohli by sme nezamestnanosť na Slovensku ovplyvniť smerom nadol. A som presvedčený, že by to mohlo byť aj o percentá, a nie o desatiny. Ďakujem za vašu pozornosť.